NARIADENIE RADY (ES) č. 71/2008
z 20. decembra 2007,
ktorým sa zakladá spoločný podnik Čisté nebo
(Text s významom pre EHP)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej články 171 a 172,
so zreteľom na návrh Komisie,
so zreteľom na stanovisko Európskeho parlamentu,
so zreteľom na stanovisko Európskeho hospodárskeho a sociálneho výboru,
keďže:
(1)
V rozhodnutí Európskeho parlamentu a Rady č. 1982/2006/ES z 18. decembra 2006 o siedmom rámcovom programe Európskeho spoločenstva v oblasti výskumu, technického rozvoja a demonštračných činností (2007 - 2013) (1) (ďalej len „siedmy rámcový program“) sa stanovuje príspevok Spoločenstva na vytvorenie dlhodobých verejno-súkromných partnerstiev vo forme spoločných technologických iniciatív (ďalej len „STI“), ktoré by sa mohli vykonávať prostredníctvom spoločných podnikov v zmysle článku 171 zmluvy. Tieto STI vyplývajú z práce európskych technologických platforiem, ktoré už boli vytvorené podľa šiesteho rámcového programu, a týkajú sa vybraných aspektov výskumu vo svojom zodpovedajúcom odvetví. Mali by spájať investície súkromného sektora a európske verejné financovanie vrátane financovania zo siedmeho rámcového programu.
(2)
V rozhodnutí Rady 2006/971/ES z 19. decembra 2006 o osobitnom programe Spolupráca, ktorým sa vykonáva siedmy rámcový program Európskeho spoločenstva v oblasti výskumu, technického rozvoja a demonštračných činností (2007 - 2013) (2) (ďalej len „osobitný program Spolupráca“), sa zdôrazňuje potreba ambiciózneho paneurópskeho verejno-súkromného partnerstva na urýchlenie vývoja hlavných technológií a prostredníctvom rozsiahlych výskumných akcií na úrovni Spoločenstva, medzi ktoré patria najmä STI.
(3)
V Lisabonskom programe pre rast a zamestnanosť sa zdôrazňuje potreba vytvoriť priaznivé podmienky pre investície do znalostí a inovácie v Európe s cieľom podporiť konkurencieschopnosť, rast a zamestnanosť v Európskej únii.
(4)
Rada vo svojich záveroch z 13. mája 2003, 22. septembra 2003 a 24. septembra 2004 zdôraznila význam ďalších rozvojových akcií podľa 3 % akčného plánu pre výskum a politiku inovácie, vrátane vývoja nových iniciatív zameraných na zintenzívnenie spolupráce medzi priemyslom a verejným sektorom pri financovaní výskumu na zvýšenie nadnárodných verejno-súkromných spojení.
(5)
Rada vo svojich záveroch zo 4. decembra 2006 a 19. februára 2007 a Európska rada vo svojich záveroch z 8. až 9. marca 2007 vyzvali Komisiu, aby predložila návrhy na zriadenie STI pre tie iniciatívy, ktoré dosiahli primeraný stupeň pripravenosti.
(6)
Poradný výbor európskej technologickej platformy pre aeronautiku pre výskum aeronautiky v Európe („ACARE“) vypracoval strategický výskumný plán, v ktorom sa zníženie vplyvu letectva na životné prostredie identifikuje ako jedna z cieľových koncepcií na vysokej úrovni, a dospel k záveru, že na dosiahnutie cieľov zníženia emisií CO2 o 50 %, zníženia emisií NOx o 80 %, zníženia vnímaného vonkajšieho hluku o 50 % a uskutočnenia podstatného pokroku v znižovaní environmentálneho vplyvu výroby, údržby a likvidácie lietadiel a súvisiacich výrobkov do roku 2020 sú potrebné postupné technologické zmeny.
(7)
Rozsah úsilia, ktoré je potrebné na riešenie environmentálnych výziev pre systém leteckej dopravy, ako sú vymedzené v strategickom výskumnom pláne ACARE, odôvodňuje založenie spoločného podniku ako vhodného nástroja na koordinovanie príslušných výskumných činností.
(8)
STI pre čisté nebo by mala zmierniť rôzne druhy zlyhania trhu, ktoré odrádzajú súkromné investície do výskumu aeronautiky vo všeobecnosti, a najmä do čistých technológií leteckej dopravy. Mala by poskytnúť integráciu a demonštráciu na úrovni celého systému, čím sa zníži riziko pre súkromné investície do vývoja nových environmentálne vhodných aeronautických výrobkov. Mala by stimulovať súkromné investície Európskej únie do výskumu a vývoja environmentálne vhodných technológií, a tým vyriešiť existujúce externality v oblasti výskumu a vývoja a životného prostredia.
(9)
STI pre čisté nebo by mala v Európskej únii urýchliť vývoj čistých technológií leteckej dopravy, aby sa mohli čo najskôr zaviesť, čo v kombinácii s trvalo udržateľným hospodárskym rastom prispeje k dosiahnutiu európskych strategických environmentálnych a sociálnych priorít.
(10)
STI pre čisté nebo by mala byť verejno-súkromným partnerstvom združujúcim všetky kľúčové zainteresované strany. Vzhľadom na dlhodobý charakter tohto partnerstva, potrebné zlučovanie a dostupnosť finančných zdrojov, požadovanú vysokú vedeckú a technickú odbornosť, vrátane riadenia rozsiahleho množstva znalostí, a vzhľadom na príslušné pravidlá týkajúce sa duševného vlastníctva je nevyhnutné založiť právnickú osobu, ktorá bude schopná zabezpečiť koordinované používanie a efektívne riadenie finančných prostriedkov pridelených STI pre čisté nebo. Táto skutočnosť preto oprávňuje založenie spoločného podniku podľa článku 171 zmluvy (ďalej len „spoločný podnik Čisté nebo“).
(11)
Spoločný podnik Čisté nebo je zameraný na riešenie zavádzania inovačných environmentálne vhodných technológií do všetkých segmentov civilnej leteckej dopravy vrátane veľkých obchodných lietadiel, regionálnych lietadiel a vrtuľníkov a do všetkých podporných technológií, ako sú motory, systémy a životnosť materiálov. Čisté nebo poskytne demonštrátory v skutočnej veľkosti vo všetkých oblastiach výskumných činností, ktoré by sa mali testovať buď počas letu alebo na zemi a ktoré budú výsledkom plne integrovaného prístupu a monitorovania technologického pokroku a vplyvu.
(12)
Spoločný podnik Čisté nebo by sa mal založiť na obdobie trvajúce do 31. decembra 2017, aby sa zabezpečilo primerané riadenie výskumných činností vrátane využitia výsledkov členmi spoločného podniku Čisté nebo a účastníkmi, ktoré sa začne, ale nedokončí počas trvania siedmeho rámcového programu. Využívanie výsledkov sa však nebude financovať zo spoločného podniku.
(13)
Členmi spoločného podniku Čisté nebo by mali byť Európske spoločenstvo zastúpené Komisiou ako verejným zástupcom, vedúce subjekty integrovaných technologických demonštrátorov (ďalej len „ITD“) a členovia pridružení k jednotlivým ITD.
(14)
Spoločný podnik Čisté nebo by mal byť otvorený pre nových členov.
(15)
Spoločný podnik Čisté nebo by mal byť orgán založený Spoločenstvami a absolutórium na plnenie jeho rozpočtu by mal udeľovať Európsky parlament na odporúčanie Rady, pričom by sa však mali vziať do úvahy osobitosti vyplývajúce z povahy STI ako verejno-súkromných partnerstiev, a najmä z príspevkov súkromného sektora do rozpočtu.
(16)
Vedúce subjekty integrovaných technologických demonštrátorov podpísali memorandum o porozumení, ktorým svoje spoločnosti zaviazali k technickej, riadiacej a finančnej účasti na spoločnom podniku Čisté nebo počas celého jeho trvania. Všetci pridružení členovia sa zaviazali k prahovej finančnej účasti počas celého trvania spoločného podniku Čisté nebo.
(17)
Výskumné činnosti by sa mali financovať z prostriedkov od Európskeho spoločenstva a aspoň v rovnakej výške zo zdrojov od ostatných členov. K dispozícii môžu byť aj ďalšie možnosti financovania, okrem iného z Európskej investičnej banky (EIB), najmä prostredníctvom finančného nástroja s rozdelením rizika, ktorý sa vytvoril spoločne s EIB a Komisiou podľa prílohy III k rozhodnutiu 2006/971/ES.
(18)
Prevádzkové náklady spoločného podniku Čisté nebo by mali hradiť v rovnakej výške Európske spoločenstvo a ostatní členovia.
(19)
Vedúce subjekty ITD a pridružení členovia jednotlivých ITD by mali dostávať podporu zo spoločného podniku Čisté nebo na vykonávanie výskumných činností, ktorými boli poverení.
(20)
Spoločný podnik Čisté nebo by mal byť podľa potreby schopný organizovať súťažné výzvy na predloženie návrhov pre podporené výskumné činnosti.
(21)
Výskumné činnosti vykonávané v rámci spoločného podniku Čisté nebo by mali dodržiavať základné etické zásady uplatniteľné v rámci siedmeho rámcového programu.
(22)
Spoločný podnik Čisté nebo by mal v súlade s článkom 185 ods. 1 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3) (ďalej len „nariadenie o rozpočtových pravidlách“), a po predchádzajúcom súhlase Komisie prijať osobitné rozpočtové pravidlá, ktoré zohľadňujú jeho osobitné operačné potreby, ktoré vyplývajú najmä z potreby kombinovať financovanie zo strany Spoločenstva a súkromné financovanie s cieľom podporovať výskumné a rozvojové činnosti efektívne a včas. S cieľom zabezpečiť jednotné zaobchádzanie s účastníkmi na výskumných činnostiach spoločného podniku a účastníkmi nepriamych akcií siedmeho rámcového programu je vhodné, aby daň z pridanej hodnoty nebola oprávneným nákladom na financovanie zo strany Spoločenstva, v súlade s nariadením Európskeho parlamentu a Rady (ES) č. 1906/2006 z 18. decembra 2006, ktorým sa ustanovujú pravidlá pre účasť podnikov, výskumných centier a univerzít na akciách v rámci siedmeho rámcového programu a pre šírenie výsledkov výskumu (2007 - 2013) (4).
(23)
V záujme zabezpečenia stabilných podmienok zamestnania a rovnakého zaobchádzania so zamestnancami a s cieľom pritiahnuť špecializovaných vedeckých a technických pracovníkov najvyššej kvality je potrebné, aby sa na všetkých zamestnancov, ktorých bude spoločný podnik Čisté nebo zamestnávať, uplatňoval Služobný poriadok úradníkov Európskych spoločenstiev a Podmienky zamestnávania ostatných zamestnancov Európskych spoločenstiev ustanovené v nariadení Rady (EHS, Euratom, ESUO) č. 259/68 (5) (ďalej len „služobný poriadok“).
(24)
Pravidlá organizácie a činnosti spoločného podniku Čisté nebo by sa mali stanoviť v štatúte spoločného podniku Čisté nebo ako súčasť tohto nariadenia.
(25)
Komisia by mala mať osobitné úlohy súvisiace s monitorovaním verejných finančných prostriedkov a ochraňovaním záujmov Spoločenstva v spoločnom podniku.
(26)
Spoločný podnik Čisté nebo by mal pravidelne podávať Európskemu parlamentu a Rade správy o svojom pokroku.
(27)
Spoločný podnik Čisté nebo by sa mal opierať o niekoľko externých poradných orgánov vrátane národných štátov a Európskej technologickej platformy pre aeronautiku ACARE a udržiavať pravidelné kontakty s národnými štátmi.
(28)
Ako orgán, ktorý má právnu subjektivitu, by spoločný podnik Čisté nebo mal zodpovedať za svoju činnosť. V akejkoľvek dohode alebo zmluve o grante uzatvorenej spoločným podnikom Čisté nebo je možné ustanoviť, že Súdny dvor má právomoc, pokiaľ ide o riešenie sporov v zmluvných záležitostiach.
(29)
Politika spoločného podniku Čisté nebo v oblasti práv duševného vlastníctva by mala podporovať vytváranie a využívanie znalostí.
(30)
Je potrebné prijať primerané opatrenia, aby sa zabránilo nezrovnalostiam a podvodom, a podniknúť potrebné kroky na vrátenie ušlých, neoprávnene vyplatených alebo nesprávne použitých finančných prostriedkov v súlade s nariadením Rady (ES, Euratom) č. 2988/95 z 18. decembra 1995 o ochrane finančných záujmov Európskych spoločenstiev (6), nariadením Rady (Euratom, ES) č. 2185/96 z 11. novembra 1996 o kontrolách a inšpekciách na mieste, vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (7), a nariadením Európskeho parlamentu a Rady (ES) č. 1073/1999 z 25. mája 1999 o vyšetrovaniach vykonávaných Európskym úradom pre boj proti podvodom (OLAF) (8).
(31)
S cieľom uľahčiť založenie spoločného podniku Čisté nebo by Komisia mala byť zodpovedná za vytvorenie a počiatočnú prevádzku spoločného podniku Čisté nebo, pokiaľ nebude mať prevádzkovú kapacitu na plnenie svojho rozpočtu.
(32)
Spoločný podnik Čisté nebo by mal mať sídlo v Bruseli v Belgicku. Medzi spoločným podnikom Čisté nebo a Belgickom by sa mala uzatvoriť hostiteľská dohoda týkajúca sa kancelárskych priestorov, výsad a imunít a inej podpory, ktorú Belgicko poskytne spoločnému podniku Čisté nebo.
(33)
Keďže cieľ tohto nariadenia, a to založenie spoločného podniku Čisté nebo, nie je možné uspokojivo dosiahnuť na úrovni členských štátov z dôvodu nadnárodnej povahy určených významných výskumných výziev, ktoré si vyžadujú zlúčenie doplnkových znalostí a finančných zdrojov z rôznych sektorov a krajín, a možno ho preto lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie tohto cieľa,
PRIJALA TOTO NARIADENIE:
Článok 1
Založenie spoločného podniku
1. V záujme realizácie spoločnej technologickej iniciatívy STI pre čisté nebo sa týmto na obdobie do 31. decembra 2017 zakladá spoločný podnik v zmysle článku 171 zmluvy (ďalej len „spoločný podnik Čisté nebo“).
2. Jeho sídlo sa nachádza v Bruseli v Belgicku.
Článok 2
Ciele spoločného podniku
1. Spoločný podnik Čisté nebo prispieva k plneniu siedmeho rámcového programu, a najmä témy 7 osobitného programu „Spolupráca“, ktorou je doprava (vrátane aeronautiky).
2. Ciele spoločného podniku Čisté nebo sú:
a)
urýchlenie vývoja, validácie a demonštrácie čistých technológií pre leteckú dopravu v EÚ s cieľom uviesť ich čo najskôr do praxe;
b)
zabezpečenie jednotnej realizácie európskeho výskumného úsilia zameraného na environmentálne zlepšenia v oblasti leteckej dopravy;
c)
vytvorenie radikálne inovačného systému leteckej dopravy založeného na integrácii vyspelých technológií a demonštrátorov v skutočnej veľkosti s cieľom znížiť environmentálny vplyv leteckej dopravy prostredníctvom výrazného zníženia hluku a plynových emisií a zlepšenia palivovej hospodárnosti lietadla;
d)
urýchlenie tvorby nových znalostí, inovácie a využitia výskumu vo vhodnom operačnom prostredí na dôkaz zahrnutých technológií a plne integrovaného systému systémov, čo povedie k posilneniu priemyselnej konkurencieschopnosti.
Článok 3
Právne postavenie
Spoločný podnik Čisté nebo je orgánom Spoločenstva a má právnu subjektivitu. Vo všetkých členských štátoch Európskeho spoločenstva má čo najširšiu právnu spôsobilosť priznanú právnickým osobám podľa právnych predpisov uvedených štátov. Môže najmä nadobúdať hnuteľný a nehnuteľný majetok alebo ním disponovať, ako aj byť účastníkom súdneho konania.
Článok 4
Štatút
Štatút spoločného podniku Čisté nebo, ustanovený v prílohe I k tomuto nariadeniu, tvorí neoddeliteľnú súčasť tohto nariadenia, a týmto sa prijíma.
Článok 5
Príspevok Spoločenstva
1. Maximálny príspevok Spoločenstva do spoločného podniku Čisté nebo, pokrývajúci prevádzkové náklady a výskumné činnosti, je 800 miliónov (osemsto miliónov) EUR vyplatených z rozpočtových prostriedkov určených na tému „Doprava“ osobitného programu „Spolupráca“ v súlade s článkom 54 ods. 2 písm. b) nariadenia o rozpočtových pravidlách.
2. V prípade potreby príspevok Spoločenstva do spoločného podniku Čisté nebo určený na financovanie výskumných činností zahŕňa financovanie návrhov vybraných na základe otvorenej a súťažnej výzvy na predloženie návrhov.
Proces hodnotenia a výberu zabezpečí, aby pridelenie verejných finančných prostriedkov spoločného podniku Čisté nebo na súťažné výzvy na predloženie návrhov dodržiavalo zásady excelentnosti a hospodárskej súťaže, a vykonáva sa za pomoci nezávislých expertov.
Akýkoľvek verejný alebo súkromný subjekt usadený v členskom štáte alebo v krajine pridruženej k siedmemu rámcovému programu je oprávnený na takého financovanie.
3. Podmienky finančného príspevku Spoločenstva sa určia prostredníctvom všeobecnej dohody a ročných dohôd o finančnom plnení uzavretých medzi Komisiou v mene Spoločenstva a spoločným podnikom Čisté nebo.
4. Ostatní členovia spoločného podniku prispievajú zdrojmi v aspoň rovnakej výške ako príspevok Spoločenstva, okrem príspevkov pridelených prostredníctvom výziev na predloženie návrhov určených na vykonávanie výskumných činností Čistého neba.
Článok 6
Rozpočtové pravidlá
1. Spoločný podnik Čisté nebo prijme osobitné rozpočtové pravidlá v súlade s článkom 185 ods. 1 nariadenia (ES, Euratom) č. 1605/2002. Môžu sa odlišovať od pravidiel ustanovených v nariadení Komisie (ES, Euratom) č. 2343/2002 z 23. decembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (9), ak si to vyžiadajú osobitné prevádzkové potreby spoločného podniku Čisté nebo, a po predchádzajúcom súhlase Komisie.
2. Spoločný podnik Čisté nebo má svoje vlastné oddelenie vnútorného auditu.
Článok 7
Zamestnanci
1. Na zamestnancov spoločného podniku Čisté nebo a jeho výkonného riaditeľa sa vzťahuje Služobný poriadok úradníkov Európskych spoločenstiev a Podmienky zamestnávania ostatných zamestnancov Európskych spoločenstiev a pravidlá spoločne prijaté inštitúciami Európskych spoločenstiev na účely uplatňovania tohto služobného poriadku a podmienok zamestnávania.
2. Bez toho, aby bol dotknutý odsek 3 a článok 7 ods. 3 štatútu, vykonáva spoločný podnik Čisté nebo vo vzťahu k svojim zamestnancom právomoci zverené menovaciemu orgánu Služobným poriadkom úradníkov Európskych spoločenstiev a orgánu poverenému uzatváraním zmlúv na základe Podmienok zamestnávania ostatných zamestnancov Európskych spoločenstiev.
3. Správna rada prijme po dohode s Komisiou potrebné vykonávacie predpisy uvedené v článku 110 Služobného poriadku úradníkov Európskych spoločenstiev a Podmienok zamestnávania ostatných zamestnancov Európskych spoločenstiev.
4. Personálne zdroje sa stanovujú v organizačnom poriadku spoločného podniku Čisté nebo, ktorý sa uvádza v jeho ročnom rozpočte.
5. Zamestnancov spoločného podniku Čisté nebo tvoria dočasní zamestnanci a zmluvní zamestnanci prijatí na určitú dobu, ktorá sa môže predĺžiť najviac raz o určitú dobu. Celková doba zamestnania nepresiahne sedem rokov a v žiadnom prípade nepresiahne dobu trvania spoločného podniku.
6. Všetky náklady týkajúce sa zamestnancov znáša spoločný podnik Čisté nebo.
Článok 8
Výsady a imunity
Na spoločný podnik Čisté nebo a jeho zamestnancov sa vzťahuje Protokol o výsadách a imunitách Európskych spoločenstiev.
Článok 9
Zodpovednosť
1. Zmluvná zodpovednosť spoločného podniku Čisté nebo sa riadi príslušnými zmluvnými ustanoveniami a právnymi predpismi uplatniteľnými na príslušnú dohodu alebo zmluvu.
2. V prípade mimozmluvnej zodpovednosti nahradí spoločný podnik Čisté nebo akúkoľvek škodu spôsobenú jeho zamestnancami pri výkone ich funkcií v súlade so všeobecnými zásadami spoločnými pre právne poriadky členských štátov.
3. Každá platba vykonaná spoločným podnikom Čisté nebo v súvislosti so zodpovednosťou uvedenou v odsekoch 1 a 2 a náklady a výdavky vzniknuté v tejto súvislosti sa považuje za výdavok spoločného podniku Čisté nebo a pokryje sa zo zdrojov spoločného podniku Čisté nebo.
4. Spoločný podnik Čisté nebo nesie výlučnú zodpovednosť za plnenie svojich povinností.
Článok 10
Právomoc Súdneho dvora a rozhodné právo
1. Súdny dvor má právomoc:
a)
v každom spore medzi členmi, ktorý sa týka predmetu úpravy tohto nariadenia a/alebo štatútu uvedeného v článku 4;
b)
podľa ktorejkoľvek arbitrážnej doložky obsiahnutej v dohodách a zmluvách uzatvorených spoločným podnikom Čisté nebo;
c)
v žalobách podaných proti spoločnému podniku Čisté nebo vrátane rozhodnutí jeho orgánov, za podmienok ustanovených v článkoch 230 a 232 zmluvy;
d)
v sporoch týkajúcich sa kompenzácie za škodu spôsobenú zamestnancami spoločného podniku Čisté nebo pri výkone ich funkcií.
2. Na všetky záležitosti, na ktoré sa nevzťahuje toto nariadenie alebo iné právne predpisy Spoločenstva, sa uplatňuje právo štátu, v ktorom sa nachádza sídlo spoločného podniku Čisté nebo.
Článok 11
Správa, hodnotenie a absolutórium
1. Komisia každoročne predkladá Európskemu parlamentu a Rade výročnú správu o pokroku, ktorý dosiahol spoločný podnik Čisté nebo. Táto správa obsahuje podrobnosti o plnení vrátane počtu predložených návrhov, počtu návrhov vybraných na financovanie, typu účastníkov vrátane MSP a štatistiky za jednotlivé krajiny. Konkrétne bude táto výročná správa obsahovať podľa potreby výsledky posúdenia technologickým hodnotiteľom uvedeným v článku 8 ods. 1 štatútu.
2. Do 3 rokov od prijatia tohto nariadenia (v žiadnom prípade však nie neskôr ako 31. decembra 2010), ako aj do 31. decembra 2013 Komisia uskutoční hodnotenie za pomoci nezávislých expertov a na základe referenčného rámca stanoveného po konzultácii so spoločným podnikom. Tieto hodnotenia sa týkajú kvality a efektívnosti spoločného podniku Čisté nebo a pokroku v dosahovaní stanovených cieľov. Závery tohto hodnotenia zašle Komisia spolu so svojimi pripomienkami a prípadnými návrhmi na zmenu a doplnenie tohto nariadenia vrátane prípadného predčasného ukončenia spoločného podniku Rade.
3. Najneskôr šesť mesiacov po ukončení spoločného podniku uskutoční Komisia záverečné hodnotenie spoločného podniku Čisté nebo za pomoci nezávislých expertov. Výsledky záverečného hodnotenia sa predložia Európskemu parlamentu a Rade.
4. Absolutórium na plnenie rozpočtu spoločného podniku Čisté nebo udeľuje Európsky parlament na odporúčanie Rady v súlade s postupom ustanoveným v rozpočtových pravidlách spoločného podniku Čisté nebo.
Článok 12
Ochrana finančných záujmov členov a opatrenia proti podvodom
1. Spoločný podnik Čisté nebo zabezpečí, aby boli finančné záujmy jeho členov primerane chránené, a to vykonávaním primeraných interných a externých kontrol alebo umožnením ich vykonávania.
2. V prípade, že členovia odhalia nezrovnalosti, vyhradzujú si právo znížiť alebo pozastaviť akékoľvek následné príspevky do spoločného podniku Čisté nebo alebo žiadať o vrátenie neoprávnene použitých finančných prostriedkov.
3. Na účely boja proti podvodom, korupcii alebo iným nezákonným činom sa uplatňuje nariadenie (ES) č. 1073/1999.
4. Spoločný podnik Čisté nebo vykonáva kontroly na mieste a finančné audity u príjemcov verejných finančných prostriedkov spoločného podniku Čisté nebo.
5. Komisia a/alebo Dvor audítorov môžu v prípade potreby vykonať kontroly na mieste u príjemcov finančných prostriedkov spoločného podniku Čisté nebo a sprostredkovateľov zodpovedných za ich pridelenie. Na tento účel spoločný podnik Čisté nebo zabezpečí, aby jeho dohody a zmluvy o grantoch zabezpečovali právo Komisie a/alebo Dvora audítorov vykonávať príslušné kontroly a v prípade zistenia nezrovnalostí udeľovať odradzujúce a primerané sankcie.
6. Európsky úrad pre boj proti podvodom (OLAF) (10) má vo vzťahu k spoločnému podniku a jeho zamestnancom rovnaké právomoci ako vo vzťahu k útvarom Komisie. Spoločný podnik hneď po svojom založení pristúpi k Medziinštitucionálnej dohode z 25. mája 1999 medzi Európskym parlamentom, Radou a Komisiou, ktorá sa týka vnútorných vyšetrovaní zo strany OLAF-u. Spoločný podnik Čisté nebo prijme opatrenia potrebné na uľahčenie vnútorných vyšetrovaní, ktoré vykonáva OLAF.
Článok 13
Dôvernosť
Bez toho, aby bol dotknutý článok 14, spoločný podnik Čisté nebo zabezpečí ochranu citlivých informácií, ktorých zverejnenie by mohlo poškodiť záujmy jeho členov alebo účastníkov na činnostiach spoločného podniku Čisté nebo.
Článok 14
Transparentnosť
1. Na dokumenty, ktoré má v držbe spoločný podnik Čisté nebo, sa uplatňuje nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (11).
2. Spoločný podnik Čisté nebo prijme praktické opatrenia na vykonávanie nariadenia (ES) č. 1049/2001 do 7. augusta 2008.
3. Rozhodnutia, ktoré prijme spoločný podnik Čisté nebo podľa článku 8 nariadenia (ES) č. 1049/2001, môžu byť predmetom sťažnosti adresovanej ombudsmanovi alebo žaloby pred Súdnym dvorom podľa podmienok stanovených v článkoch 195 a 230 zmluvy.
4. Spoločný podnik Čisté nebo prijme praktické opatrenia na vykonávanie nariadenia Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (12) do 7. augusta 2008.
Článok 15
Duševné vlastníctvo
Spoločný podnik Čisté nebo prijme jasné pravidlá, ktorými sa riadi ochrana, využívanie a šírenie výsledkov výskumu a ktoré sa zakladajú na zásadách nariadenia (ES) č. 1906/2006 uvedených v článku 23 štatútu, ktoré zabezpečia, aby sa tam, kde je to vhodné, chránilo duševné vlastníctvo vytvárané pri výskumných činnostiach podľa tohto nariadenia a aby sa výsledky výskumu využívali a šírili.
Článok 16
Prípravné činnosti
1. Komisia je zodpovedná za založenie a počiatočnú prevádzku spoločného podniku Čisté nebo, kým spoločný podnik nebude mať operačnú kapacitu na plnenie svojho rozpočtu. V spolupráci s ďalšími zakladajúcimi členmi a za účasti správnej rady vykonáva všetky potrebné akcie v súlade s právom Spoločenstva.
2. Kým výkonný riaditeľ nezačne vykonávať svoje povinnosti po vymenovaní správnou radou v súlade s článkom 7 ods. 3 písm. a) štatútu, Komisia môže dočasne poveriť určitý počet svojich úradníkov, z ktorých jeden bude vykonávať funkcie výkonného riaditeľa.
3. Dočasný výkonný riaditeľ môže povoľovať všetky platby kryté úvermi stanovené v rozpočte spoločného podniku Čisté nebo po ich schválení zo strany správnej rady a po prijatí organizačného poriadku spoločného podniku Čisté nebo môže uzatvárať zmluvy vrátane zamestnaneckých zmlúv. Povoľujúci úradník Komisie môže povoliť všetky platby kryté úvermi stanovené vo všeobecnom rozpočte spoločného podniku Čisté nebo.
Článok 17
Podpora hostiteľského štátu
Medzi spoločným podnikom Čisté nebo a Belgickom sa uzatvorí hostiteľská dohoda týkajúca sa kancelárskych priestorov, výsad a imunít a inej podpory, ktorú Belgicko poskytne spoločnému podniku Čisté nebo.
Článok 18
Nadobudnutie účinnosti
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. decembra 2007